# *Proiect*

# GUVERNUL REPUBLICII MOLDOVA

**HOTĂRÎRE**

**nr.\_\_\_\_\_\_**

**din \_\_\_\_\_\_\_\_\_\_ 2018**

**cu privire la aprobarea modificărilor şi completărilor**

**ce se operează în unele hotărîri ale Guvernului**

Guvernul **HOTĂRĂŞTE:**

Se aprobă modificările şi completările ce se operează în unele hotărîri ale Guvernului (se anexează).

**Prim-ministru Pavel FILIP**

Contrasemnează:

Ministrul afacerilor interne Alexandru JIZDAN

Ministrul economiei și infrastructurii Chiril GABURICI

Ministrul educației, culturii

și cercetării Monica BABUC

Aprobate

prin Hotărîrea Guvernului

nr. \_\_\_\_\_\_ din \_\_\_\_\_\_\_\_\_\_\_\_\_\_2018

MODIFICĂRILE ŞI COMPLETĂRILE

ce se operează în unele hotărîri ale Guvernului

**1.** Hotărîrea Guvernului nr.155 din 13 februarie 2003 cu privire la Consiliul Naţional pentru Securitatea Circulaţiei Rutiere (Monitorul Oficial al Republicii Moldova, 2003, nr.23-24, art.166), cu modificările şi completările ulterioare, se modifică şi se completează, după cum urmează:

**1)** În titlul, textul hotărîrii şi anexe, sintagma „Consiliul Naţional pentru Securitatea Circulaţiei Rutiere” se substituie cu sintagma „Consiliul naţional pentru securitatea circulaţiei rutiere”, la cazul gramatical corespunzător;

**2)** Punctul 3 se expune în următoarea redacţie:

„3. Se instituie Biroul executiv al Consiliului naţional pentru securitatea circulaţiei rutiere, care reprezintă un centru de coordonare în domeniul siguranței rutiere şi se aprobă Regulamentul acestuia, conform anexei nr. 2.”;

**3)** La anexa nr. 1:

capitolele II – III se expun în următoarea redacție:

***„*II. Atribuțiile de bază, drepturile și principalele domenii de activitate ale Consiliului**

4. Sarcina de bază a Consiliului este coordonarea activității autorităților administrației publice centrale și locale, precum și a agenților economici în problemele asigurării securității circulației rutiere.

5. Consiliul are următoarele atribuții:

1. examinează starea de lucruri privind asigurarea securității circulației rutiere și apreciază activitatea autorităților de resort în domeniul siguranței rutiere;
2. examinează proiecte de acte normative privind traficul rutier şi siguranţa acestuia;
3. examinează propuneri ce vizează politica statului în domeniul asigurării securității circulației rutiere;
4. examinează propunerile autorităților publice centrale și locale și ale agenților economici în problema prevenirii accidentelor de circulație în transportul auto, transportul electric urban și în alte chestiuni ce țin de securitatea circulației rutiere, ia decizii pe marginea acestora;
5. analizează informațiile privind mersul îndeplinirii, de către autoritățile administrației publice centrale și locale și agenții economici, a actelor normative în materie de asigurare a securității circulației rutiere, precum și a deciziilor Consiliului;
6. generalizează informaţia privind respectarea legislaţiei în domeniul asigurării securităţii circulaţiei rutiere.

6. Principalele domenii de activitate ale Consiliului sînt:

1. modernizarea și dezvoltarea infrastructurii rutiere, îndeosebi a mijloacelor de siguranță, marcajelor și semnalizării rutiere;
2. îmbunătățirea fluenței și securității circulației pe drumurile publice naţionale;
3. creșterea gradului de securitate activă și pasivă în transporturi;
4. educarea și instruirea participanților la trafic și informarea societății;
5. armonizarea legislației în domeniu, în conformitate cu reglementările Uniunii Europene.

7. Consiliul are dreptul:

1. să solicite, prin intermediul Biroului executiv, de la autoritățile administrației publice centrale și locale și de la agenții economici, informații referitor la executarea actelor normative și a deciziilor Consiliului privind asigurarea securității circulației rutiere;
2. să audieze în cadrul ședințelor, comunicatele conducătorilor autorităților administrației publice centrale și locale şi ale agenților economici cu privire la securitatea circulației rutiere;
3. să pună în sarcina autorităților adminstrației publice centrale și locale și a agenților economici pregătirea materialelor cu privire la chestiunile înaintate spre examinare Consiliului, să ceară și să primească de la instituțiile indicate materiale informative și alte documente necesare pentru elucidarea și examinarea chestiunilor în cadrul ședinței Consiliului;
4. să antreneze, în coordonare cu conducerea ministerelor, instituțiilor și organizațiilor de stat respective, specialiști calificați, pentru examinarea în cadrul Consiliului, a materialelor privind problemele tehnico-științifice ale asigurării securității circulației rutiere.

**III. Organizarea activității Consiliului**

8.Activitatea curentă a Consiliului este realizată de Biroul executiv al Consiliului (în continuare Biroul executiv), care este constituit prin detaşarea în cadrul Cancelarii de Stat a unui reprezentant calificat din cadrul Ministerului Afacerilor Interne (secretarul executiv al Consiliului), a unui reprezentant al Ministerului Economiei și Infrastructurii şi a unui reprezentant al Ministerului Educației, Culturii și Cercetării.

9. Biroul executiv indeplinește funcțiile de secretariat al Consiliului.

10. Pe lîngă Biroul executiv funcționează următoarele comisii de specialitate:

1. comisia pentru supravegherea circulaţiei rutiere;
2. comisia pentru infrastructură şi semnalizare rutieră;
3. comisia pentru transporturi şi mediu;
4. comisia pentru factorul uman în siguranţa rutieră.

11. Comisiile sînt constituite din experţi ai autorităţilor administraţiei publice reprezentate în Consiliu, precum şi ai organizaţiilor nonguvernamentale şi mediului universitar, cu competenţe în domeniul circulaţiei rutiere, desemnaţi de conducătorii acestora. Componenţa şi competenţa comisiilor se stabilesc de Consiliu.

12. Activitatea Consiliului se desfăşoară în conformitate cu planurile curente şi de perspectivă, care sînt aprobate la şedinţele Consiliului.

13. Şedinţele Consiliului se desfăşoară conform planului, dar nu mai rar de o dată în semestru, iar, în caz de necesitate, pot fi convocate şedinţe extraordinare. Şedinţele Consiliului sînt validate în cazul prezenţei a cel puţin 50% din componenţa acestuia.

14. La examinarea în cadrul şedinţelor Consiliului a unor chestiuni ce vizează activitatea autorităţilor publice centrale şi locale şi a agenţilor economici, se invită, de regulă, şi conducătorii instituţiilor respective.

15. Preşedintele Consiliului:

1. dirijează activitatea Consiliului;
2. asigură îndeplinirea sarcinilor atribuite Consiliului;
3. distribuie obligaţiunile membrilor Consiliului;
4. stabileşte data desfăşurării şedinţelor şi ordinea de zi;
5. conduce şedinţele plenare ale Consiliului.

16. Membrii Consiliului:

1. organizează, în limitele competenţei lor, desfăşurarea măsurilor în vederea îndeplinirii hotărîrilor Guvernului şi deciziilor Consiliului în domeniul asigurării securităţii circulaţiei rutiere;
2. înaintează propuneri pentru includerea în planul de activitate a Consiliului a măsurilor privind coordonarea activităţii autorităţilor publice centrale şi locale şi a agenţilor economici în domeniul asigurării securităţii circulaţiei rutiere, participă la pregătirea lor pentru a fi examinate în şedinţele Consiliului;
3. elaborează propuneri de acte normative, pe care le supune analizei şi vizării Consiliului;
4. elaborează, în comun cu instituţiile specializate, studii, prognoze, cercetări, programe de acţiuni concrete în toate domeniile ce vizează securitatea circulaţiei rutiere;
5. participă la lucrările Consiliului, prezintă materiale privind chestiunile incluse în ordinea de zi.”.

capitolul IV se exclude;

**4)** Se completează cu anexa nr. 2, cu următorul cuprins:

”Anexa nr.2

la Hotărîrea Guvernului nr.155

din 13 februarie 2003

**Regulamentul**

**Biroului executiv al Consiliului naţional**

**pentru securitatea circulaţiei rutiere**

**I. Dispoziții generale**

1. Biroul executiv al Consiliului naţional pentru securitatea circulaţiei rutiere (în continuare – Biroul executiv) este organul executiv al Consiliului, care reprezintă un centru de coordonare în domeniul siguranței rutiere și constituie o platformă de interacțiune între autoritățile publice cu competențe în domeniu.

2. Membrii Biroului executiv sunt desemnaţi în cadrul acestuia de către conducătorii autorităţilor publice vizate, din rîndul angajaţilor cu atribuţii pe segmentul coordonării politicilor în domeniul siguranţei traficului rutier.

3. În cazul în care unul din membrii Biroului va fi în imposibilitate de a mai participa în continuare la lucrările Biroului, conducătorul autorităţii din care face parte acesta va desemna un alt angajat competent, cu notificarea în scris a Consiliului și aprobarea de către Consiliu a candidatului desemnat.

4. Salarizarea reprezentanţilor delegaţi în cadrul Biroului executiv va fi asigurată de către instituţiile din care aceştia provin.

II. Atribuţiile de bază şi drepturile Biroului

5. Sarcinile de bază ale Biroului constau în elaborarea proiectelor de decizii ale Consiliului, studiilor şi informaţiilor analitice prin care se va realiza coordonarea activităţii autorităţilor publice centrale şi locale, a agenților economici, precum şi a organizațiilor nonguvernamentale de profil în implementarea politicilor în domeniul siguranţei traficului rutier.

6. Biroul îndeplineşte următoarele atribuţii:

1. asigură cooperarea interinstituțională și monitorizează implementarea, de către autoritățile de resort, a politicilor în domeniu și deciziilor Consiliului, în conformitate cu atribuțiile și drepturile Consiliului, prevăzute în anexa nr.1 la prezenta hotărîre;
2. coordonează la nivel național procesul de elaborare și promovare a strategiilor și planurilor de acțiuni în domeniul siguranței rutiere, în baza obiectivelor identificate de Consiliu;
3. generalizează rezultatele activității comisiilor de specialitate în aspectele ce vizează efectuarea analizelor cost-beneficiu şi studiilor detaliate în baza datelor privind accidentele în traficul rutier, care vor fi înaintate autorităților de resort, în vederea fundamentării planurilor de buget și politicilor conexe;
4. este responsabil de elaborarea proiectelor de acte normative stabilite de Consiliu, executarea deciziilor și recomandărilor Consiliului și informarea trimestrială a Președintelui Consiliului referitor la mersul realizării acestora;
5. este reprezentant în grupurile de lucru din domeniul securității circulației rutiere ale organismelor internaționale de profil la care Republica Moldova este parte;
6. elaborează proiectele de decizii ale Consiliului, le remite spre executare persoanelor şi autorităţilor vizate şi monitorizează procesul de implementare a deciziilor și de evaluare a rezultatelor;
7. pregătește și distribuie ordinea de zi, precum și alte materiale necesare desfășurării reuniunilor Consiliului şi întocmește procesele-verbale ale acestora;
8. asigură corespondenţa şi comunicarea permanentă cu mass-media, cu reprezentanții comunității de afaceri, cu asociații de specialitate şi cu societatea civilă referitor la activitatea Consiliului;
9. coordonează desfășurarea altor activități încredințate de Consiliu și Președintele acestuia în domeniul asigurării siguranței rutiere.

7. Biroul are următoarele drepturi:

1. să elaboreze, în baza propunerilor autorităţilor publice competente şi organizaţiilor nonguvernamentale de profil, proiecte de decizii care urmează a fi adoptate de Consiliu;
2. să solicite de la autorităţile publice abilitate, organizaţiile non-guvernamentale, precum şi de la agenţii economici interesaţi, materiale informative şi alte documente necesare pentru elucidarea şi examinarea chestiunilor în cadrul Consiliului;
3. să pregătească propuneri privind chestiunile ce urmează a fi examinate în cadrul şedinţelor Consiliului;
4. să creeze, prin coordonare cu conducerea autorităţilor publice competente, instituţiilor de cercetare şi organizaţiilor internaţionale de profil, grupuri de lucru multidisciplinare şi comisii de experţi, în scopul efectuării studiilor detaliate în baza datelor privind accidentele în traficul rutier, analizelor cost-beneficiu ce vor fi înaintate organelor de resort şi Guvernului în vederea fundamentării planurilor de buget şi politicilor conexe;
5. să iniţieze, în baza planurilor de acţiuni aprobate de Consiliu şi/sau de Guvern, campanii naţionale şi internaţionale de informare şi sensibilizare a populaţiei, precum şi alte acţiuni orientate la creşterea gradului de conştientizare a siguranţei rutiere la nivel naţional, să coopereze în aceste activităţi cu autorităţile publice centrale şi locale, organizaţii nonguvernamentale şi agenţi economici interesaţi, inclusiv prin crearea parteneriatelor publice-private, să colaboreze cu mijloacele mass-media în acest domeniu;
6. să reprezinte Consiliul, cu acordul Preşedintelui Consiliului, în relaţiile cu structurile similare din alte state, organismele internaţionale şi instituţiile donatoare.”.

**2.** [Hotărîrea Guvernului nr.657 din 6 noiembrie 2009](lex:HGHG20091106657) „Pentru aprobarea Regulamentului privind organizarea şi funcţionarea, structurii şi efectivului-limită ale Cancelariei de Stat” (Monitorul Oficial al Republicii Moldova, 2009, nr.162, art.724), cu modificările şi completările ulterioare, se modifică şi se completează după cum urmează:

1. În anexa nr.1, punctul 7, litera k) se completează la sfîrșit cu sintagma: *„ , Consiliului național pentru securitatea circulației rutiere”*.

**Secretar de stat** **Dorin PURICE**